
1.1.1. Istraživanja povezanosti bihevioralnih karakteristika i kasnije psiho-socijalne adaptacije 

Mnogi autori smatraju da su karakteristike deteta kao što su agresivnost ili povučenost, same, ili u kombinaciji sa drugim faktorima, odgovorne za problematične vršnjačke odnose i za kasniju psiho-socijalnu adaptaciju, a posebno onda kada se ispoljavaju u interpersonalnom kontekstu (Coie et al., 1993;  Garmezy et al., 1984; Ladd, 1996, prema: Ladd&Burgess, 1999).   

Kao što je već rečeno, veze između dve grupe indikatora socijalne adaptacije, tj.između vršnjačkih odnosa i karakteristika deteta su mnogostruke, i vrlo često je teško utvrditi uzročno-posledičnu vezu. Jedan od osnovnih razloga je taj da su veoma retka ona istraživanja čiji bi nacrt dozvolio ovakvu vrstu zaključivanja, jer se uglavnom radi o korelacionim istraživanjima.   

Tako naprimer, kako smatraju Koi i Kupersmit (Coie&Kupersmidth, 1983) nemoguće je utvrditi da li su razlike u nekim bihevioralnim karakteristikama dece različitog sociometrijskog statusa njegov uzrok ili posledica. Recimo, prijateljsko i prosocijalno ponašanje deteta ne moramo smatrati uzrokom njegove popularnosti - jednako je logično zaključiti da visok stepen vršnjačke prihvaćenosti inspiriše dete da se ponaša na  taj način. Tako da, zaključuju ovi autori, veza između bihevioralnih karakteristika i vršnjačkih odnosa minimalno su obostrane. 

Istraživanja pokazuju da su agresivna deca češće odbačena u odnosu na neagresivne vršnjake (French, 1988; Dodge et al., 1990; Ray et al., 1997, prema: Deptula& Cohen, 2004; Boulton & Smith, 1994; Coie & Dodge, 1983; Coie et al.,1990; Parker & Asher, 1987, prema: Warden & McKinnon, 2003). Međutim, kada se radi o indirektno agresivnoj deci, istraživači nisu u toj meri složni: indirektno agresivna deca nekada imaju i status popularne dece u vršnjačkoj grupi (Salmivalli et al., 1996), što odslikava njihovu sposobnost da manipulišu ne samo svojim žrtvama, već i dobiju odobrenje za takvo ponašanje od ostalih članova grupe.

Iako se ranije verovalo da je agresivnost jedan od uzroka problema u formiranju prijateljskih dijada, novija istraživanja pokazuju da agresivna deca zapravo imaju široku socijalnu mrežu (tj. jednako kao i neagresivna deca - Ray et al., 1997, prema: Deptula& Cohen, 2004) koja uključuje drugu agresivnu decu (Cairns et al., 1988). Ono što nije jasno je da li ovi prijateljski odnosi obezbeđuju uobičajene pozitivne efekte prijateljskih dijada. Naime, relaciono agresivna deca uglavnom izveštavaju o visokom stepenu intimnosti u prijateljskim dijadama, što nije slučaj sa direktno agresivnom decom. Umesto emocionalne bliskosti, direktno agresivna deca uglavnom vrednuju prijateljstvo na osnovu prostog provođenja zajedničkog vremena (npr.zajednička igra), što zapravo reflektuje njihov fokus na instrumentalne ciljeve u socijalnim relacijama (npr. dominacija - Crick&Dodge, 1996).  Mnoge studije konstantno govore u prilog tome da direktno agresivno ponašanje (Cairns i sar., 1989; Loeber, 1991; Olweus, 1979; Patterson, 1992; Pulkkinen, 1993; Yoshikawa, 1994, prema: Crick, 1996), pokazuje relativnu stabilnost tokom vremena i da predstavlja  prediktor buduće socijalne neprilagođenosti. Kao najčešći adaptacioni problemi navode se: odbacivanje od strane vršnjaka; napuštanje škole, adolescentna delikvencija i kriminalno ponašanje u odraslom dobu (Kupersmidt et al., 1990; Parker&Asher, 1987; Farinigton, 1991, prema: Grotpeter&Crick, 1996). Kada je u pitanju relaciona agresija, autori nisu u toj meri složni: neki autori tvrde da ona jeste povezana sa problemima u kasnijoj adaptaciji (Crick, 1996), dok drugi tu vezu u  svojim istraživanjima nisu pronašli (Xie et al., 2002).   

Istraživači koji su u fokusu svojih interesovanja imali povučenu decu nisu saglasni oko toga da li povlačenje predstavlja  neku stabilnu karakteristiku deteta, i s tim u vezi, da li ono i u kojoj meri doprinosi nekim teškoćama u kasnijoj psiho-socijalnoj adaptaciji (prema: Ladd, 2005). Rezultati retkih longitudinalnih studija pokazali su da su obrasci ponašanja dece koja pripadaju specifičnim podgrupama povučene dece (anksiozni, depresivni i agresivni) relativno stabilni (Gazelle &Ladd, 2003); kao i da u visokoj meri predviđaju kasnije probleme u psiho-socijalnoj adaptaciji (Caspi, 1988, prema: Ladd, 2005; Gazelle &Ladd, 2003). Tako je npr. stidljivost u srednjem detinjstvu povezana sa korespodentnim ponašanjima u odraslom dobu uključujući i nesocijalbilnost, povučenost i rezervisanost u odnosima sa ljudima (Caspi et al., 1988, prema:Ladd, 2005), kao i limitirane socijalne kontakte, ređe iniciranje socijalnih interakcija, nedostatak prosocijalnih ponašanja i adekvatnih strategija za rešavanje interpersonalnih konflikata (Kimmel&Weiner, 1995, prema:Krnjajić, 2002). Ovakva pasivna ponašanja su u direktnoj vezi sa raznim internalizujućim poremećajima kao što su nisko samopoštovanje, anksioznost i depresija (Sletta et al., 1996, prema: Krnjajić, 2002; McDouggal et al., 2001, prema: Ladd, 2005; Hymel et al., 1990, Rubin et al., 1989, prema: Ladd&Burgess, 1999). Osnovna hipoteza je da deficit važnih socijalnih veština (nastao usled smanjene interakcije sa vršnjacima) uzrokuje lošije vršnjačke odnose koji doprinose negativnoj slici o sebi koja dalje podstiče razvoj internalizujućih problema (npr.anksioznosti i depresije - Gazelle&Ladd, 2003, Parker et al., 1995).Kada su u pitanju agresivna povučena deca, rezultati pokazuju da su ona sklonija eksternalizujućim poremećajima (Coplan, 2000; Coplan, 2001, prema:Ladd, 2005), kao i da imaju poteškoća u formiranju i održavanju prijateljskih dijada (Feltham et al., 1985, prema:Deptula& Cohen, 2004). 

S druge strane, rezultati većeg broja studija ukazuju da je povučenost u negativnoj korelaciji sa  stepenom vršnjačke prihvaćenosti (Asher et al., 1977, prema: Krnjajić, 2002; Hart et al., 2000, prema: Ladd, 2005). Međutim, neki istraživači negiraju ovu povezanost, bar kada se radi o predškolskom uzrastu (Rubin, 1993, Rubin et al., 1993, prema: Ladd, 2005; Ladd&Burgess, 1999).  Naime, mnogi faktori koji ne predstavljaju poseban rizik u ranom detinjstvu mogu to postati u nekoj kasnijoj tački razvoja (Cairns&Cairns, 1994; Coie et al., 1993, prema: Ladd&Burgess, 1999). Rubin i saradnici su dokazali da povučenost nije u vezi sa lošim vršnjačkim odnosima u periodu ranog detinjstva, ali već u srednjem detinjstvu jeste (Rubin 1993, prema: Ladd&Burgess, 1999). Jedno od objašnjenja ove promene je da deprivacija vršnjačkih kontakata tokom predškolskog perioda utiče na to da deficit socijalnih veština postaje sve vidljiviji i vremenom stvara probleme u vršnjačkim odnosima. Drugo moguće objašnjenje je to da su deca manje senzitivna na povučenost tokom predškoskog doba, te da tek kasnije ovu osobinu opažaju kao devijantnu (Younger et a., 1993, prema: Ladd&Burgess, 1999).

Za razliku od agresivne i povučene dece,  ona deca koja su sklona različitim formama prosocijalnog ponašanja su uglavnom visoko prihvaćena u vršnjačkim grupama (Denham&Holt, 1993; Ladd et al., 1990; Mize&Ladd, 1990, prema: Ladd, 2005; Salmivalli et al.,1996; Chung& Asher, 1996). Slično važi i za prijateljstvo: kada se od dece traži da definišu razloge zbog kojih su u prijateljskoj vezi sa drugim detetom, oni često odgovaraju da to dete deli sa njima, pomaže im, brine se o njima ili pokazuje neke druge forme prosocijalnog ponašanja (Bigelow&La Gaipa, 1980; prema:Krnjajić, 2002). Na osnovu toga može se zaključiti da prosocijalne interakcije imaju značajan uticaj na uspostavljanje i održavanje dečijih prijateljstava.

2. Socio-kognitivni pristup razumevanju socijalne adaptacije

Jasno je da je veza između dve grupe indikatora (vršnjačkih odnosa i bihevioralnih karakteristika deteta) socijalne adaptacije dvosmerna. Već je rečeno da karakteristike deteta neminovno utiču na njegov status u okviru vršnjačke grupe, dok sa druge strane, "tretman" koji dete ima od strane vršnjaka svakako da ima uticaja na njegovo ponašanje. Istraživački napori da se razumeju faktori koji imaju dodatni uticaj na ovu vezu naglasili su korisnost socio-kognitivnog pristupa u razumevanju socijalne adaptacije. Osnovna pretpostavka je da socijalne kognicije jesu mehanizmi koji vode određenim socijalnim ponašanjima (npr.agresivno ponašanje, povučenost, prosocijalno ponašanje), koji, sa druge strane, predstavljaju osnovu za evaluaciju socijalno adaptivnog ponašanja od strane drugih  (npr. Dodge, 1986; Ladd & Mize, 1983; Rubin & Krasnor, 1986). Socijalno ponašanje se u radovima autora ove orijentacije shvata kao rezultat socio kognitivnih procesa (koraka). Socijalno kompetentno ponašanje se ogleda unutar svakog od ovih koraka, kao i u sposobnosti da se svi koraci integrišu u jednu celinu (Dodge, et al, 1986). Ovakvo funkcionalističko određenje socijalne kompetencije je usmereno pre svega na identifikaciju socijalnih ciljeva i zadataka (i to u različitim kontekstima),  kao i na efekte socijalnog ponašanja, koji podrazumevaju zajednički produkt akcije pojedinca i odgovora drugih na te akcije (Rose-Krasnor, 1997). Iz ove perspektive, poređenje socio kognitivnih mehanizama dobro prilagođene i neprilagođene dece je vrlo važno jer osvetljava specifične kognitivne stilove ili teškoće koje doprinose maladaptivnom socijalnom ponašanju.  

Socijalna kognicija podrazumeva način na koji ljudi misle o sebi i socijalnom svetu, ili, tačnije, kako vrše odabir, tumače, pamte i koriste socijalne informacije u donošenju sudova i odlučivanju (Aronson i sar, 2005). Praktično, kroz razumevanje kognitivnih procesa postaje razumljiviji način na koji ljudi misle o sebi i drugima u kontektu socijalnih iskustava. Socijalna kognicija ne predstavlja posebnu teoriju, već pre označava jedan poseban konceptualni nivo analize koji se koristi za objašnjenje povezanosti ljudske misli i socijalnog ponašanja (Zlatanović, 2006).

Kognitivistička revolucija koja se u psihologiji dogodila 60ih godina pojavom geštalt psihologa stvorila je plodno tle za početak istraživanja uloge kognitivnih procesa u socijalnom ponašanju. Postaje jasno da ljudi ne posmatraju i ne reaguju pasivno na stimuluse iz okoline, već da aktivno konstruišu i reprezentuju svoju socijalnu realnost i ponašaju se u skladu sa tim. Tačnije, ljudsko viđenje socijalne sredine je jedan od osnovnih mehanizama socijalnog ponašanja pojedinaca i grupa (prema: Havelka, 1992). 

Istraživanja socijalne kognicije  bavila su se pitanjem koji su to kognitivni procesi uključeni kada pojedinci  konstruišu svoju subjektivnu realnost u socijalnom kontekstu (Zlatanović, 2006). Treba istaći i to da "suvi" kognitivni procesi nisu isključivi predmet interesovanja istraživača u oblasti socijalne kognicije – neki od njih upravo smatraju da je socijalna kognicija istinski socijalni proces, koji implicira važnost socijalne komponente ljudske inteligencije (Hewstone and Stroebe, 2002, prema: Zlatanović, 2006). Zato središnje mesto u oblasti socijalne kognicije imaju modeli obrade socijalnih informacija (Markus&Wurf, 1987, prema: Zlatanović, 2006). 

U poslednje dve decenije ovi modeli su znatno doprineli razumevanju  socijalne adaptacije kod dece (Dodge, 1985, 1986; Dodge & Crick, 1990; Dodge, Pettit, McClaskey, & Brown, 1986; Heusmann, 1988; Ladd & Crick, 1989; Rubin & Krasnor, 1986; Slaby & Guerra, 1988; Yeates & Selman, 1989, prema: Crick&Dodge, 1994). Jedan od njih  je i model Dodža (Dodge, 1986), koji je modifikovan i reformulisan 1994 godine (Crick, Dodge, 1994) u skladu sa konceptualnim i empirijskim inovacijama u domenu razvojne psihologije.

Krik i Dodž (Crick&Dodge, 1994) iznose hipotezu da deca stupaju u socijalne interakcije sa postojećim sposobnostima i šemama proteklih iskustava. Kao input u socijalnim interakcijama oni dobijaju mnoštvo socijalnih signala. Reakcija deteta (output) na neki socijalni stimulus  zavisi od obrade ovih signala. Koraci u obradi socijalnih informacija obuhvataju (grafik 1):

1. dešifrovanje socijalnih signala

2. interpretaciju socijalnih signala

3. razjašnjenje ili selekciju socijalnih ciljeva

4. generisanje alternativnih odgovora

5. selekcija (odabir) odgovora –donošenje odluke o akciji

6. akcija 

Grafik 1: grafički prikaz modela Crick & Dodge, 1994


Prema ovom modelu (Crick, Dodge, 1994), dete koje je suočeno sa problematičnim socijalnim stimulusom prvo ulazi u proces dešifrovanja ovih signala. U ovom procesu će samo neki signali za dete biti  percipirani i smešteni u radnu memoriju. Deca razvijaju  konzistentne obrasce (npr. tendencija hipervigilnosti na hostilne signale, ili deficit pažnje) koji postaju stabilni i karakteristični za  specifične situacije. Tako ovi obrasci dešifrovanja socijalnih signala poprimaju forme stečenih personalnih karakteristika (Cervone, 1999; Zelli & Dodge, 1999, prema: Dodge et al., 2002).

Jednom kada su signali dekodirani, oni se smeštaju u memoriju i daju značenje socijalnim situacijama. Tako je drugi korak mentalno reprezentovanje dešifrovanih signala, tj. njihova interpretacija. Brojne studije su dokumentovale postojanje korelacije između agresivnog ponašanja i hostilne interpretacije socijalnih signala (Graham & Hudley, 1994; Lochman, 1987; Milich& Dodge, 1984; Slaby & Guerra, 1988, prema: Dodge et al., 2002). Interpretacija se može sastojati od jednog ili više nezavisnih procesa, uključujući npr. mentalnu reprezentaciju situacionih signala, kauzalnu analizu događaja; inferencije o drugim učesnicima interakcije (uključujući atribuciju namere, kao i inferencije koje se tiču značenja aktuelnih interakcija  za sebe i za druge učesnike u interakciji). Autori zaključuju da svi ovi procesi mogu biti uslovljeni postojećim informacijama u memoriji (socijalne sheme, skriptovi i socijalno znanje), kao što i nove situacije mogu uticati na reformulaciju već postojećih informacija, tj.shema.    
Mentalna reprezentacija socijalnog stimulusa povezuje se sa specifičnim socijalnim ciljevima (korak 3) koji predstavljaju željene ishode (npr. orijentacija na instumentalne ili relacione ciljeve), što čini sledeći korak u procesu socijalne obrade informacija (korak 3). Autori pretpostavljaju da dete vrši odabir cilja u specifičnoj socijalnoj situaciji, ali isto tako revidira te svoje ciljeve u skladu sa specifičnostima situacije.  

Kada je cilj jasan, jedan ili više mogućih bihevioralnih odgovora se generišu iz dugotrajne memorije (korak 4). U slučaju da je situacija potpuno nepoznata, dete konstruiše nove bihevioralne odgovore na aktuelne socijalne signale 
Odabir (selekcija) odgovora je naredni korak i podrazumeva donošenje odluke o akciji. Dete evaluira svoje prethodne reakcije i selektuje jednu. Brojni faktori su uključeni u ovaj proces: a) šta dete očekuje da će se desiti nakon primene određenog odgovora (outcome expectations); b) percepcija samoefikasnosti (poverenje u sopstvenu sposobnost da se primeni odabrana strategija); c) procena prikladnosti pojedinih strategija. 

Svakako da socijalna interakcija i mentalna obrada ne prestaju u ovoj tački, ali autori smatraju da se sve naredne sekvence interakcije mogu posmatrati kao ponavljanje opisanog ciklusa. 

Sem opisanih mentalnih operacija, model pretpostavlja da na proces obrade socijalnih informacija  utiču i reprezentacije prošlih događaja koje su smeštene u dugoročnoj memoriji (Bargh et al, 1995, prema: Crick et al., 2002). Ove strukture nisu u toj meri zavisne od socijalnog konteksta koliko mentalni procesi, te se pretpostavlja da su relativno stabilni u različitim  socijalnim situacijama (Dodge, 1993). Na koji način prošli događaji utiču na aktuelnu obradu socijalnih informacija? Memorija zapravo tvori mentalnu strukturu koja upravlja obradom budućih socijalnih informacija.  Šeme, skriptovi ili radni modeli predstavljaju primere ovih latentnih mentalnih struktura koje konstituišu individualno socijalno znanje. Tako naprimer, kada smo suočeni sa preplavljujućom količinom informacija, često se oslanjamo na već postojeće šeme kako bi simplifikovali kognitivne zadatke u obradi socijalnih informacija (Winfrey, Godfried, 1986, prema: Crick&Dodge, 1994). Deca se u socijalnim situacijama oslanjaju na šeme  kako bi lakše interpretirali situacione signale, što čini proces obrade efikasnijim, ali isto tako, može odvesti u greške prilikom zaključivanja (npr. ignorisanje važnih socijalnih signala). Upravo ovaj proces oslanjanja na već postojeće šeme kod dece predstavlja jedan od uzroka problematičnog socijalnog ponašanja i neprilagođenosti (Crick, Dodge, 1994). 

U modelu se dakle pretpostavlja da šeme oblikuju ponašanje tako što utiču na "on line" proces obrade socijalnih informacija. Tako, postoje dve vrste mentalnih procesa pertpostavljenih u modelu: latentne mentalne strukture i on-line koraci obrade informacija. Autori pretpostavljaju da: a) socijalna iskustva vode generisanju latentnih mentalnih struktura koje su smeštene u memoriji  u formi socijalnog znanja; b) ove mentalne strukture konstituišu bazu podataka u procesu obrade informacija i utiču na on line obradu socijalnih signala; c) on line obrada socijalnih informacija direktno utiče na socijalno ponašanje; d) dete stvara mentalne reprezentacije koje se tiči ishoda socijalne interakcije i stornira ih u memoriju gde one postaju deo njegovog socijalnog znanja koje će dalje upravljati budućim akcijama (Crick&Doge, 1994). 

Autori modela poklonili su pažnju i diskusiji o recipročnim efektima procesa obrade socijalnih informacija i socijalne adaptacije. Nasuprot velikom broju istraživanja uticaja socio-kognitivnih procesa na socijalno prilagođavanje, veoma malo pažnje je posvećivano mogućoj ulozi koju bi nivo socijalne adaptacije mogao da ima u  generisanju socijalnih kognicija kod dece (Crick&Dodge, 1994). Želeći da ovu ideju inkorporiraju u postojeći model, autori su predstavili vezu između socijalne adaptacije i procesa obrade socijalnih informacija kao recipročnu. Tako, ovaj ciklični transakcionalni model može biti ilustrovan  u nekoliko mentalnih procesa koji imaju dvojaku ulogu: da integrišu prošla iskustva u memoriju i kognitivne strukture; i da upravljaju budućim ponašanjem služeći se tim latentnim strukturama kao svojom osnovom. 

Kako bismo stekli jasniju sliku o vezi između socijalne adaptacije i procesa obrade socijalnih informacija, u nastavku će biti dat pregled istraživanja koja su se bavila ovom povezanošću, kao i  detaljnija objašnjenja pojedinačnih koraka procesa obrade – njihovim karakteristikama, funkciji i načinu operacionalizacije. 
2.1. Latentne mentalne strukture: sheme
Već je rečeno da su autori modela obrade socijalnih informacija (Crick&Dodge, 1994) pretpostavili on-line proces donošenja odluka može biti pod uticajem latentnih struktura znanja smeštenih u dugoročnoj memoriji. Ove strukture su unutrašnje mentalne reprezentacije koje nastaju na osnovu memorije prošlih iskustava, i različiti istraživači su ih nazivali različitim imenima: radnim modelima (Bolwby, 1982); skriptovima (Nelson, 1986; Huesmann, 1988; prema: Burks et al, 1999); uverenjima, socijalnim pravilima (Blachard-Fields, 1996) ili, najčešće, šemama (Gerrigg, 1988; Kelley, 1972; Winfrey & Goldfried, 1986; prema: Burks et al, 1999).

Još je Pjaže govorio o kognitivnim šemama kao o osnovnim strukturalnim jedinicama koje predstavljaju organizovani niz akcija koje se ponavljaju u različitim situacijama i koje se na njih mogu uopštiti (prema: Miočinović, 2002). Slično tome, Bus (Bruce, 1997) pod šemama podrazumeva obrasce povezanih ponašanja koje dete generalizuje i koristi u različitim situacijama. Takođe, on kaže da se šeme opisuju kao mentalne strukture, ali takođe i kao obrasci ponašanja, što ilustruje dva važna aspekta šema i činjenicu kako je biološki razvoj u konstantnoj interakciji  sa socijalnim i kulturnim iskustvom deteta. 

Sheme se dakle definišu kao spoznajne strukturirane celine koje stvaramo kako bi organizovali svoje znanje o socijalnom svetu vezano za neku temu ili područje. Tačnije, one podrazumevaju lične teorije koje pomažu tumačenje stvarnosti o različitim područjima i stvarima (drugim ljudima, nama samima, socijalnim ulogama i određenim događajima – prema: Aronson i sar, 2005).  Praktično, šeme pretpostavljaju različite nivoe opštosti: od kulturnih shema (asimilacija), preko shema koje se odnose na pripadnike jedne socijalne grupe (tj.stereotipi), opštih radnih modela, različitih reprezentacija o pojedinačnim "značajnim drugima", do reprezentacija specifičnih osoba u specifičnim ulogama ili šemama različitih situacija (npr. Kunda & Thagard, 1996, prema: Holmes, 2000, Aronson i sar., 2005; Blanchard-Fields, 1996).

Koje su osnovne funkcije šema? Kada se susrećemo sa socijalnim signalima, prvi zadatak je kreiranje radne reprezentacije tog događaja (Kintsch, 1977; prema: Burks et al, 1999). Kognitivna reprezentacija označava ishod procesa kognitivne obrade iskustvenog sadržaja koji u većoj ili manjoj meri korespondira sa  određenim realnim, objektivnim  socijalnim entitetom. Reprezentacije, su dakle, psihološki entiteti, konstrukti formirani kroz interakciju "sirovog materijala" i ranijeg iskustva (Heider, 1958, prema: Havelka, 1992). Formirana radna reprezentacija se onda upoređuje sa postojećim saznajnim strukturama. Ukoliko je socijalni signal delom nepoznat, nejasan, dvosmislen ili suviše kompleksan, šeme će pomoći  proces reprezentovanja tako što će popuniti nedostajuće informacije sećanjima na slične situacije, bilo realnim ili izmišljenim (Burks et al, 1999; Bruner, 1957; Higgins, 1990; Higgins&King, 1981, prema: Burks et al, 1999). Tako neki autori smatraju da je prva funkcija šema da služe kao primarni kognitivni kontrolni mehanizam socijalnog ponašanja (Burks et al.,  1999)

Dakle, kada je konačno reprezentacija nekog socijalnog događaja formirana, dalja obrada informacija podrazumeva interpretaciju namere učesnika u interakciji, kao i generisanje, evaluaciju i selekciju neke bihevioralne strategije (Crick & Dodge, 1994). Individualne razlike u ovim koracima potiču prvenstveno od aktivacije trajno dostupnih šema (Graham&Hudley, 1994; prema Burks et al, 1999). Dakle, šeme presudno utiču na to koje ćemo informacije  uočiti, razmišljati o njima ili ih se kasnije sećati (Kerr & Stanfel, 1993; Trafimow & Schneider, 1994, prema: Aronson i sar, 2005). To znači da će dete, čija se latentna saznajna struktura (tj.šema) sastoji od zapamćenih sekvenci događaja koji se odnose na hostilno ponašanje grupe, biti sklonije da obradi aktuelne socijalne informacije na hostilan način (npr. da  interpretira socijalne signale na hostilan način, kao i da generiše veći broj agresivnih strategija i da ih pozitivno evaluira).  

Druga funkcija šema je održavanje stabilnosti određenih socijalnih ponašanja. Naime, kada se dete nađe u nekoj socijalnoj situaciji, ono se oslanja na šeme kako bi lakše interpretiralo situacione signale, i na taj način povećava efikasnost procesa obrade informacija. Tada se aktiviraju postojeće šeme, odnosno mentalne reprezentacije ishoda sličnih prošlih događaja, te  će dete biti sklono odabiru onog ponašanja koje je slično ponašanju koje je već oprobano u prethodnim sličnim situacijama (Burks et al, 1999). Upravo ovaj proces predstavlja jedan od uzroka problematičnog socijalnog ponašanja i neprilagođenosti kod dece (Crick, Dodge, 1994). Jedan od razloga je svakako i činjenica da su sheme, kao i bilo koja druga vrsta uverenja veoma rigidne kada je u pitanju promena. Neki autori smatraju da moć šema leži u tome da one mogu stvoriti svoj sopstveni život i nastaviti da perzistiraju, čak i kada ih ne možemo dokazati, ili imamo dokaze koji ih pobijaju, i to nazivaju efektom istrajnosti (Aronson i sar, 2005). Drugim rečima, šeme deluju kao filteri, ne propuštajući one informacije koje su kontradiktorne ili nekonzistentne sa postojećim znanjem (Fiske, 1993). Slično tome, fenomen  "samoispunjavajućeg proročanstva" govori o tome da ljudi nesvesno čine sve da bi se njihove šeme pokazale tačnima. O ovom fenomenu govorimo kada: a)"osoba ima očekivanje o tome kakva je druga osoba; b) to utiče na njegovo ponašanje prema drugoj osobi; i c) izaziva da se ta osoba  ponaša u skladu sa početnim očekivanjima, dovodeći do toga da se ta očekivanja pokažu istinitima." (Aronson i sar, 2005, str.67)  Dakle, uvek kada se ponašamo prema postojećim šemama tako da one postanu istinite, reč je o samoispunjavajućem proročanstvu.  (Darley & Fazio, 1980, prema: Aronson i sar, 2005).  

S druge strane, upravo postojanje stabilnih socijalnih shema doprinosi boljoj predvidljivosti socijalnog ponašanja kod ljudi (Kuethe, 1962).

Već je rečeno da sheme mogu biti različitog nivoa opštosti, tj.odnositi se na pojedinačne osobe, grupe ili situacije (Holmes, 2000, Aronson i sar., 2005; Blanchard-Fields, 1996). 

Tako naprimer, tokom socijalnih kontakata sa vršnjacima, dete percipira i donosi zaključke o svom sopstvenom ponašanju i ponašanju drugih u interakciji. Neki od ovih zaključaka bivaju generalizovani i uskladišteni u dugoročnu memoriju kao relativno stabilne strukture znanja koje se tiču i sebe i drugih (npr. Crick&Dodge, 1994; Ladd&Troop-Gordon, 2003). Ove strukture, ili šeme se aktiviraju u novim situacijama i utiču na proces obrade informacija (Crick&Dodge, 1994); ali i na socijalno ponašanje  (Burks et al, 1999; Ladd-Troop-Gordon, 2003).  

Za objašnjenje interpersonalnog ponašanja od ključnog je značaja da se ponašanje jednog aktera analizira u odnosu na drugog aktera, jer su postupci osobe u interakciji istovremeno i uzrok i posledica postupaka druge osobe. To znači da u kontaktu sa drugim osobama, mi percipiramo i donosimo zaključke o svom sopstvenom ponašanju i ponašanju drugih u interakciji (prema:Havelka, 1992)  

Ove dvojne reprezentacije, koje se sastoje od self-šeme (odnosno, reprezentacije samog sebe u interakciji sa drugima) i šeme drugih (eng. "other schema") koja predstavlja reprezentacije partnera u interakciji, definisane su kao "relacione" sheme (Baldwin, 1992, prema:Holmes, 2000). Boldvin (Baldwin, 1992, prema: Holmes, 2000) sugeriše da relacione šeme imaju tri komponente: a) self šemu  koja reprezentuje uverenja o sebi u odnosu sa specifičnom osobom ili osobama; b) partnersku šemu  koja reprezentuje uverenja o partneru u interakciji; i c) interpersonalni skript koji specifikuje očekivane sekvence interakcije ("ako –onda" kontigencije), i sva tri elementa su povezana u jedinstvenu strukturu. 

Koncept koji je veoma sličan relacionim šemama je Bolbijev pojam "unutrašnjeg radnog modela" (Bolwby, 1982) koji objašnjava kako kvalitet odnosa majka-dete može uticati na kasnije odnose. Unutrašnji radni model obuhvata dve komplementarne šeme: jedna koja se odnosi na self (da li sam vredna pažnje i ljubavi) i drugu, koja reflektuje očekivanje o dostupnosti i responsivnosti majke ili druge značajne osobe, tj staratelja (prema: Holmes, 2000). Relacione šeme su kontekstualno specifične, odnosno specifične za pojedinačne odnose sa drugima. Tako je Andersenova (Andersen et al, 1996, prema: Holmes, 2000) pokazala da o "značajnim drugima" imamo različite mentalne reprezentacije koje su moćnije nego neke šire, generalnije kategorije, kao što su stereotipi.  

S tim u vezi, Selmivelijeva i saradnici (Salmivalli et al., 2005) su pretpostavili postojanje šeme vršnjačkih odnosa (eng. "peer relational schemata") koja predstavlja kombinaciju percepcije samog sebe i percepcije vršnjaka u kontekstu vršnjačkih interakcija. Ove šeme se mogu posmatrati kao "unutrašnji radni modeli vršnjačkih relacija" (Salmivalli et al, 2005).   

Za ispitivanje samopoštovanja najčešće korišćeni instrumenti su Rozenbergova skala samopoštovanja (Rosenberg, 1989) i Skala Percipiranih komepetencija (The Perceived Competence Scale - Harter, 1982). Rozenbergova skala samopoštovanja predstavlja meru pozitivne ili negativne evaluacije sopstvene vrednosti koja čini jedan od ključnih elemenata self koncepta (Rosenberg, 1989). Sastoji se od 10 ajtema čijim se sumiranjem dobija skor koji govori o stepenu samopoštovanja. Skala Percipiranih kompetencija (Harter, 1982) pretpostavlja postojanje nekoliko nezavisnih aspekata slike o sebi, te uključuje 3 subskale – procenu kognitivnih, socijalnih i fizičkih kompetencija kod deteta, kao i   četvrtu koja govori o opštem samopoštovanju. Ispitivanje šema koje se odnose na vršnjačku grupu baziraju se uglavnom na skalama koje se sastoje od ajtema koji opisuju pozitivne i negativne karakteristike vršnjaka kao grupe (npr. Ladd&Troop-Gordon, 2003; Salmivalli et al., 2005; Burks et al., 1999). Od ispitanika se traži da na Likertovoj skali izrazi stepen slaganja sa određenom tvrdnjom (npr."na njih se zaista mogu osloniti"), ili se koriste parovi suprotnih prideva gde se od ispitanika traži da se odluči za jedan (sistem prinudnog odgovora – npr.Burks et al., 1999).  U iste svrhe je korišten i test nedovršenih rečenica, koji je pokazao odlične psihometrijske karakteristike na uzorku dece (Burks et al., 1999). 
Istraživanja povezanosti shema i indikatora socijalne adaptacije
Iako su obe vrste šema (i šeme vezane za sebe i šeme vezane za druge učesnike interakcije) visoko relevantne za uspešno socijalno funkcionisanje, ova dva konstrukta su uglavnom proučavana nezavisno jedan od drugog, iako su neka istraživanja dokazala da su ove dve sheme integrisane u  jedinstvenu  strukturu (Holmes et al, 2000). Naime, mnoge studije su dokazivale postojanja veze između slike o sebi i stepena socijalne adaptacije (Boivin & Hymel, 1997; Brendgen et al., 2003; Hughes et al., 2003, Salmivalli et al., 1999, prema: Holmes, 2000), ili veze između sheme vršnjačkih odnosa i socijalne adaptacije (Rabiner et al., 1993; Burks et al., 1999).

Liri i saradnici (Leary et al.,1995, prema: Holmes, 2000) sugerišu da je osećanje sopstvene vrednosti zasnovano na iskustvima prihvatanja ili odbacivanja od strane drugih, tako da nisko samopoštovanje zapravo predstavlja potrebu za odobravanjem i interpersonalnim povezivanjem. Ovi autori zapravo tvrde da samopoštovanje predstavlja meru interpersonalne prihvaćenosti. Istraživanja pokazuju da su deca koja imaju visok stepen socijalne preferencije u grupi uglavnom imaju i visoko samopoštovanje (npr. Kurdek & Krile, 1982; Patterson et al., 1990). Za agresivnu decu je utvrđeno da imaju sheme koje su antisocijalno orijentisane (Burks et al., 1999), kao i da se u većoj meri oslanjaju na sheme prilikom interpretacije socijalnih događaja od svoji neagresivnih vršnjaka (Dodge & Tomlin, 1987).

Krikova i Dodž smatraju da postoji mogućnost da socijalno neadaptirana deca  imaju dobro razvijene sheme koje interferiraju sa njihovom sposobnošću, tj,.motivacijom za uzimanjem u obzir i drugih informacija (aktuelnih) u interpretaciji socijalnog događaja. Zapravo, postojeća shema pobuđuje snažnu emocionalnu reakciju koja je toliko dominantna da ne dozvoljava procesiranje aktuelnih socijalnih signala (Crick&Dodge, 1994).
2.2. Detekcija i interpretacija socijalnih signala 

Dešifrovanje i interpretiranje socijalnih signala predstavljaju dva neodvojiva koraka u modelu procesa obrade socijalnih informacija, i istraživanje njihovog uticaja na faze koje slede (posebno na odabir ciljeva i strategija) ima suštinski značaj (Crick&Dodge. 1994).

Sposobnost pojedinca da oseti socijalne signale, tačno ih percipira i adekvatno odgovori na njih, tj.na zahteve svoje socijalne okoline naziva se interpersonalna senzitivnost (Bernieri, 2001; prema Pickett et al., 2004). Uočavanje, tj.detekcija socijalnih signala prvi je korak u procesu obrade socijalnih informacija, i nesumnjivo veoma važan, jer predstavlja polaznu osnovu, tj nužan uslov za dalje korake. Svakako da se deca razlikuju po tome koliko pažnje pridaju socijalnim signalima, tj. po senzitivnosti na socijalne signale. Neki autori su utvrdili da osobe koje imaju visok nivo potrebe za pripadanjem istovremeno su i  veoma senzitivne na socijalne signale (Pickett et al., 2004), što bi ukazivalo na čvrstu vezu između interpersonalne senzitivnosti i socijalnih ciljeva, koji takođe predstavljaju jedan korak u procesu obrade socijalnih informacija. Međutim, od suštinskog značaja je tačnost percepcije ovih signala. Tako su, naprimer, agresivna deca sklona da svoju pažnju fokusiraju na agresivne signale iz svoje socijalne okoline, kao i da skrenu pažnju sa njih (Gouze, 1987, prema: Quiggle et al., 1992). Autori modela obrade socijalnih informacija primećuju da je ova, prva, faza najmanje istraživana i naglašavaju važnost istraživanja koja bi se detaljno bavila  fenomenom selektivne pažnje i njegovom uticaju na socijalnu adaptaciju kod dece (Crick&Dodge, 1994).  

Drugi korak u modelu obrade socijalnih informacija predstavlja interpretacija socijalnih signala. Kada dete percipira neki socijalni signal, sledeći korak podrazumeva davanje značenja tom signalu. U zavisnosti od načina na koji interpretiramo situaciju se menja i ponašanje, tj. reagovanje u socijalnom kontekstu. Ove interpretacije ponašanja i događaja, tj. misli koje prethode reakciji nazivaju se atribucijama (Robin & Foster, 1989)

Polazna pretpostavka je da atribucije u socijalnim situacijama utiču na ponašanje deteta, a time i na njegovo socijalno prilagođavanje (Weiner, 1991, prema: Joshi & Ferris, 2002). One zapravo omogućavaju osobi da donosi sudove o motivaciji socijalnog ponašanja, što predstavlja važnu informaciju za razumevanje veze između akcije i reakcije  u socijalnom kontekstu (Crick & Dodge, 1994). 

Prva obuhvatna i sistematska razmatranja o procesu atribucije bila su Hajderova istraživanja, koji je tvrdio da (bar kad je reč o zapadnoj kulturi) deca rano usvajaju logiku kauzalnog determinizma  koja podrazumeva ideju da svakom zbivanju prethodi izvestan uzrok. Cilj teorija atribucije je  otkrivanje ove implicitne logike u mišljenju i načina na koji deluje na proces opažanja i tumačenja opaženog (prema: Havelka, 1992).

Osnovne dimenzije kauzalnih atribucija su lokus, stabilnost i kontrolabilnost (Joshi& Ferris, 2002), i one spadaju među najčešće ispitivane (Crick & Dodge, 1994).  

Lokus kontrole predstavlja dimenziju čiji su ektremi spoljašnji i unutrašnji lokus kontrole, a odnose se na uverenja o tome od čega zavise događaji i ponašanje pojedinca – da li su rezultat ličnog delovanja ili slučajnog spleta okolnosti ili nekih drugih spoljašnjih faktora. 

Već u periodu srednjeg detinjstva, kako opada egocentrizam u mišljenju, deca su sposobnija da razumeju događaje iz druge perspektive, i da uzimaju u obzir više faktora kada procenjuju uzročnost nekog socijalnog događaja. Razvojni trend ide u pravcu sve većeg oslanjanja na psihološke (unutrašnje) faktore, umesto na situacione signale (Shantz, 1983, prema: Joshi & Ferris, 2002).  

Stabilnost uzroka odnosi se na podatak o trajanju uzroka kroz vreme (npr. uzrok za događaj ili ponašanje se pripisuje stabilnim karakteristikama ličnosti nasuprot trenutnom raspoloženju).

Kontrolabilnost se odnosi na uzroke koji proističu iz voljne kontrole pojedinca (kontrolabilni nasuprot nekontrolabilnim faktorima).

Postoji još nekoliko dimenzija kauzalnih atribucija koje su ređe istraživane. Jedna od njih je globalnost, tj specifičnost uzroka koja se odnosi  na procenu uzroka kao delotvornog pod određenim specifičnim okolnostima (Jerković, 2008). Druga je intencionalnost uzroka, koja je najčešće ispitivana (i verovatno najrelevatnija) atribuciona dimenzija u okviru procesa obrade socijalnih informacija (Dodge, 1985).  

Zaključivanje o nameri učesnika u nekom događaju je još Hajder proglasio krucijalnim procesom za razumevanje interakcije (Heider, 1958, prema Berndt & Berndt, 1975). Nešto kasnije, ovaj proces biva prepoznat od strane kliničara koji su se bavili istraživanjem socijalnog ponašanja – oni ga smatraju kognitivnim procesom i nazivaju detekcijom namera ("intention-cue detection" – prema: Dodge et al., 1984).   

Džons i Dejvis (Jones & Davis, 1965, prema: Havelka, 1992) sugerišu da je u okviru procesa objašnjenja ponašanja drugih osoba osnovni zadatak osobe opažača da interpretira ili objasni zašto je osoba-akter stupila u akciju i zašto je njena akcija dobila oblik koji ima. Proces traganja se zaustavlja kada se otkrije namera  ili motiv koji je dovoljno značajan da može biti uzrok. atribuiranje namere ili intencije je preduslov za zaključivanje o stabilnim dispozicionim svojstvima u kojima opažač nalazi prave uzroke akcije.

Jedan od problema sa ovom dimenzijom je taj da se sam termin "namera"  koristi da opiše dva različita koncepta – jedan je intencionalnost radnje (namerna ili slučajna), a drugi je motiv (razlog činjenja).

Još je Pjaže u okviru teorije moralnog razvoja ustanovio da deca mlađa od 7 godina svoje sudove zasnivaju na veličini počinjene štete, a ne na nameri počinioca. Ovi nalazi su objašnjivani nedostatkom kognitivnih sposobnosti usled čega predškolsci nisu u stanju da prilikom suđenja o nečijem postupku vode računa o namerama (prema: Miočinović, 1988). Novija istraživanja pokazuju da deca počinju da razlikuju nameru već oko četvrte godine (Feinfield et al., 1999).  

Pripisivanje namere učesniku u interakciji se ispituje hipotetičkim pričama u kojima se dete pita da li je vršnjak slučajno ili namerno počinio neko delo (Dodge, Tomlin, 1987, Crick&Dodge, 1994; Wood&Gross, 2002; Yoon et al., 1999; Crick et al., 2002). Kritika vezana za ovaj metod odnosi se na smanjenu mogućnost generalizacije rezultata, iako hipotetičke priče imaju i nesumnjivih prednosti u odnosu na ostale tehnike (Fincham, 1985, prema: Joshi & Ferris, 2002).

Istraživanja povezanosti atribucionih dimenzija i socijalne adaptacije

Kada je u pitanju prirpisivanje namere učesnicima u interakciji, istraživači se u najvećoj meri slažu u sledećem: agresivna deca imaju tendenciju da interpretiraju namere svojih vršnjaka kao hostilnije, nego njihovi vršnjaci koji nisu agresivni (Dodge, Tomlin, 1987, Crick&Dodge, 1994; Wood&Gross, 2002; Yoon et al., 1999), i to tako da su indirektno agresivna deca sklonija hostilnim atribucijama kada su u pitanju situacije koje uključuju relacionu provokaciju, dok direktno agresivna deca češće atribuiraju hostilnu nameru u pričama koje uključuju neku isntrumentalnu provokaciju (Crick et al., 2002). Agresivno ponašanje ovoj deci praktično služi kao odbrana od socijalnih signala koje doživljavaju kao preteće (Crick&Dodge, 1994). Pripisivanje hostilnih namera kod agresivne dece prisutno je i na predškolskom uzrastu (Katsurada&Sugawara, 1998). Istraživanja ne samo da konzistentno potvrđuju da deca sklona agresivnim reakcijama u velikoj meri vršnjacima pripisuju neprijateljske namere, već i da zbog svog osvetničkog ponašanja stvarno i dožive brojna negativna iskustva sa vršnjacima, te postaju neprihvaćeni, što opet pojačava njihovo očekivanje da će im drugi pristupiti neprijateljski (Essau i Conradt, 2006). Agresivna deca su sklonija da traže i pronađu signale koji odgovaraju njihovim očekivanjima; da osobi koja im je nanela štetu pripišu neprijateljske namere, kao i da agresivno reaguju bez prethodnog proveravanja da li su možda prikladniji neki drugi, neagresivni oblici rešavanja problema (prema: Essau i Conradt, 2006). Interesantno je da  je kod agresivne dece utvrđeno i to da interpretacije socijalnih signala baziraju na onim signalima koji se pojavljuju na kraju interakcije (efekat recencije – Dodge & Tomlin, 1987)

Iako se pripisivanje hostilne namere često navodi kao karakteristika i za odbačenu decu (Strassberg & Dodge,1987; Gouze, 1987, prema: Crick & Dodge, 1994) ovde istraživanja nisu konzistentna. Dodž i saradnici sugerišu da odbačena deca zapravo nisu sklonija pripisivanju hostilnih namera u odnosu na decu visokog i prosečnog sociometrijskog statusa, već sa manjom tačnošću identifikuju prosocijalne i slučajne namere (Dodge et al, 1984). Nasuprot tome, ima istraživanja čiji rezultati pokazuju da su odbačena deca često sklona da negativne, ironične komentare tumače kao pozitivne i prijateljske za razliku od svojih popularnih i prosečnih vršnjaka (Villanueva, 1999, prema: Reiffe et al., 2005). Neki autori smatraju da je ovakvo atribuiranje namera kao prosocijalnih, tj. prijateljskih vrsta prevladavanja stresnih vršnjačkih sukoba (Rossman, 1992, prema: Reiffe et al., 2005). Krikova i Dodž navode da je jedan od mogućih razloga neslaganja među istraživačima taj što grupa odbačene dece nije homogena – odbačena deca mogu biti agresivna ili povučena, što čini bitnu razliku kada je u pitanju atribucija namere (Crick&Dodge, 1994)

Raif i saradnici  (Rieffe et al., 2005) su ispitivali da li deca različitog sociometrijskog statusa pri atribuiranju namere uzimaju u obzir datu im informaciju o stabilnim karakteristikama junaka hipotetičke priče. Rezultati su pokazali da odbačena deca ignorišu ovu vrstu informacije. Autori rezultate objašnjavaju činjenicom da su odbačena deca manje zrela kad je u pitanju socijalno rezonovanje, manje svesna uzroka socijalnog uspeha,tj.neuspeha, te je moguće da ignorišu informaciju o pozitivnim tj.negativnim karakteristikama aktera u priči jer im nedostaje sposobnost dedukcije korisnih  informacija, te nisu u stanju da donose zaključke o najverovatnijim reakcijama na osnovu personalnih informacija (Rieffe et al., 2005). Slično tome, neki autori smatraju da se kod odbačene dece radi prvenstveno o nedovoljnoj senzitivnosti na socijalne signale (Dodge&Newman, 1987, prema: Crick&Dodge, 1994).

Takođe je dokazano da odbačena deca imaju tendenciju da negativne socijalne događaje (socijalni neuspeh) pripisuju unutrašnjim faktorima, a pozitivne događaje eksternim faktorima (Ames et al, 1977, Goetz & Dweck, 1980; Hymel et al., 1983, prema: Crick & Ladd, 1993; Crick & Dodge, 1994), dok deca koja su visoko prihvaćena u grupi vršnjaka uzrok svog socijalnog uspeha  pripisuju unutrašnjim i kontrolabilnim faktorima (Earn & Sobol, 1990). To praktično znači da odbačena deca konstruišu kauzalne atribucije koje vode ka negativnoj evaluaciji selfa, dok adaptirana deca konstruišu atribucije koje vode ka pozitivnoj self-evaluaciji.   
2.3. Konstrukcija i odabir socijalnih ciljeva
Ciljevi su osnovni motivatori socijalnog ponašanja (Parkhurst & Asher, 1985; Renshaw & Asher, 1983, prema: Rose & Asher, 1999; Crick,&Dodge, 1994), čija je osnovna funkcija orijentacija ka dostizanju (ili izbegavanju) određenih ishoda, koji opet mogu biti unutrašnji (emocionalna stanja) ili spoljašnji (instrumentalna orijentacija) Crick&Dodge, 1994; Emmons, 1996, prema: Rose & Asher, 1999). Kada je reč o socijalnim ciljevima, možemo reći da se oni grupišu u dve velike kategorije: ciljevi orijentisani na moć (dominaciju) i oni orijentisani na afilijativnost, (relacioni ciljevi, tj. oni koji su orijentisani na bliskost sa drugima -Buhrmester, 1996). Reč je zapravo o razlici između dve bazične ljudske dimenzije - dimenzije pripadanja i autonomije koja postoji unutar celog životnog ciklusa. Tako neki autori  ističu da, kad je u pitanju socijalna kompetencija kod dece, da ona podrazumeva sposobnost postizanja sopstvenih ciljeva uz istovremeno održavanje pozitivnih odnosa sa drugima (Rubin&Rose Krasnor, 1992); odnosno, održavanje balansa između potreba same individue i potreba drugih. Ipak, kategorizacija ciljeva u literaturi nije jedinstvena, ili bar imenovanje različitih grupa ciljeva nije jednoznačno. Tako se pominju interpersonalni ciljevi i ciljevi vezani za kontrolu (Chung & Asher, 1996; Rose & Asher, 1999); zatim izbegavanje (Renshaw & Asher, 1983; Chung&Asher, 1996), ciljevi orijentisani na sopstveni interes,tj.instrumentalni ciljevi (Chung & Asher, 1996, Rose & Asher, 1999; Ojanen et al., 2007); ciljevi orijentisani na smanjenje tenzije (tj. popustljivi ciljevi – Ojanen et al., 2007), moralni ciljevi, osvetnički i hostilni (npr. Renshaw & Asher, 1983, Rose & Asher, 1999).   

Neki autori smatraju da se ipak svi pobrojani socijalni ciljevi mogu smestiti na dimenziji dominacija-afilijativnost (Ojanen et al., 2005). Tako npr. Lok (Locke, 2000, prema: Ojanen et al., 2005) smatra da se interpersonalni ciljevi mogu posmatrati kroz dve dimenzije: jednu koja podrazumeva moć (dominaciju) nasuprot submisivnosti (ispunjavanje tuđih očekivanja - izbegavanje argumntisanja i ispoljavanja besa); i drugu, koja pretpostavlja bliskost (tendencija zbližavanja i održavanja bliskosti sa drugima) nasuprot separaciji (skrivanje misli i osećanja od drugih).  

Istraživanja su pokazala da su dominacija i afilijativnost dve ortogonalne dimenzije interpersonalnih dispozicija koje nisu dovoljno diferencirane do početka adolescencije, kada se razvijaju u posebne motive koji imaju sasvim različite korelate (Locke, 2000; Jarvinen&Nicholls, 1996, prema: Ojanen et al, 2005; Ojanen et al, 2007; Buhrmester, 1996)

Tako npr. već u ranoj adolescenciji možemo očekivati da će dete u socijalnim situacijama (npr.konflikt sa vršnjakom) biti primarno orijentisano na održavanje kvaliteta interpersonalne veze, ili pak na zadovoljenje sopstvenih interesa.

Krikova i Dodž (Crick&Dodge, 1994) smatraju da je umesnije govoriti o orijentacijama ka nekoj grupi ciljeva, jer su ciljevi podložni promenama u toku same interakcije – tj dete u samu interakciju ulazi sa nekim ciljem, ali isto tako revidira te ciljeve u zavisnosti od toka interakcije, tj. aktuelnih socijalnih signala. Jasno je iz toga da onda i prethodni koraci, tj.stvorene sheme i interpretacija signala imaju velikog uticaja na formulaciju socijalnih ciljeva. Interesantno je istraživanje Selmivelijeve i saradnika (Salmivalli et al., 2005) koji su utvrdili da su deca sa sigurnom relacionom shemom (pozitivna self shema i pozitivna shema vršnjaka) sklonija afilijativnim ciljevima, dok su deca sa problematičnom shemom ("troubled schema" – negativna self shema i negativna shema vršnjaka) najmanje sklona ovim ciljevima. Dalje, izbegavajuća shema ("dismissing schema" - pozitivna self šema i negativna vršnjačka šema) je u visokoj korelaciji sa ciljevima orijentisanim na moć i dominaciju, za razliku od samoosuđujuće sheme (self-deprecating – negativna self shema i pozitivna shema vršnjaka). 

Prema modelu obrade socijalnih informacija (Crick&Dodge, 1994) ciljevi su u direktnoj vezi  sa daljim koracima u procesu obrade, pre svega sa odabirom specifičnih bihevioralnih strategija koje dalje utiču na vršnjačke odnose, tj.socijalnu adaptaciju deteta. Tako naprimer, ciljevi orijentisani na kontrolu (tj. moć, dominaciju) u konfliktnim situacijama  su dobri prediktori hostilnih i agresivnih strategija, koje su s druge strane u vezi sa niskim stepenom prihvaćenosti (Chung&Asher, 1996).

Najčešći način ispitivanja socijalnih ciljeva kod dece je putem pitanja otvorenog tipa ("zašto bi tako postupio u toj situaciji? Šta bi bio tvoj cilj..?" – npr. Chung&Asher, 1996; Erdley&Asher, 1996). Druga varijanta je da se unapred ponude određeni ciljevi, a zadatak ispitanika je da se odluči koji bi od ponuđenih bio najpribližniji njegovom ličnom cilju u nekoj zamišljenoj situaciji, ili pak da izrazi stepen slaganja sa svakim od ponuđenih ciljeva (Lemerise et al., 2003; Rabiner & Gordon, 1992, prema: Ojanen et al., 2005; Rose & Asher, 1999). Imajući u vidu da je socijalno neadaptiranoj deci lakše da prepoznaju socijalno prikladne ciljeve nego da ih sami produkuju, Krikova i Dodž (Crick&Dodge. 1994) sugerišu nesumnjivu prednost prve opisane tehnike. Važno je napomenuti da su u većini ovih studija ciljevi uglavnom bili povezani sa nekom specifičnom situacijom (opisan specifični socijalni događaj, gde se traži od deteta da kaže kako bi reagovalo u toj specifičnoj situaciji i zašto). Samo je jedna studija do sada (po znanju autora – Ojanen et al., 2005) ciljeve posmatrala na globalnom konceptualnom nivou, ispitujući ih kao opšte orijentacije u ponašanju dece.  

Istraživanja povezanosti socijalnih ciljeva i socijalne adaptacije

Veza između socijalne adaptacije i selekcije adekvatnih ciljeva u specifičnim socijalnim situacijama je potvrđivana u velikom broju studija, i to sve od predškolskog doba do kraja adolescencije (Asher & Renshaw, 1981; Dodge et al., 1989, prema: Crick&Dodge, 1994)

Visoka socijalna adaptiranost (definisana kao prosocijalno ponašanje ili popularnost u grupi vršnjaka) je povezivana sa onim ciljevima koji su usmereni na unapređivanje interpersonalnih veza (relacionim, tj. afilijativnim ciljevima), dok je niska socijalna adaptacija (definisana kao agresivno ponašanje ili odbacivanje od strane vršnjaka) povezivana sa instrumentalnim, tj.kompetitivnim ciljevima (Crick & Dodge, 1989; Renshaw & Asher, 1983; Slaby&Guerra, 1988; Taylor & Asher, 1989, prema: Crick&Dodge, 1994; Rose-Krasnor, 1996). 

Istraživanja takođe pokazuju da su afilijativni ciljevi u vezi i sa prosocijalnim ponašanjem kao indikatorom socijalne adaptacije (Chung&Asher, 1996; Renshaw&Asher, 1983).

Veza između odbačenosti i socijalnih ciljeva je najtemeljnije istraživana. Rezultati većeg broja studija su pokazali da odbačenoj deci ne samo da su relacioni ciljevi manje bitni, već da je posredi i nedovoljno razvijena socio-kognitivna veština koja podrazumeva koordinaciju suprotstavljenih ciljeva (tj. balansiranje između njih - Dodge et al, 1984; Rabiner&Gordon, 1992; Rose-Krasnor, 1996; Ojanen et al, 2007).

 Sem što ciljevi imaju uticaja na socijalnu adaptaciju deteta, moguć je i recipročni efekat – Krikova i Dodž daju primer deteta koje se oseća odbačenim od strane svojih vršnjaka, i koje zbog toga može kao svoj cilj izabrati izbegavanje vršnjaka kako bi izbeglo dalja poniženja i odbacivanje (Crick&Dodge, 1994). Dakle, ciljevi mogu biti reformulisani u toku same interakcije, u zavisnosti od njene prirode.  

2.4. Konstrukcija odgovora (reakcije) i donošenje odluke o akciji

Četvrti korak u modelu obrade socijalnih informacija pretpostavlja generisanje jednog ili više mogućih odgovora na aktuelni socijalni signal (proces koji se naziva "problem solving" – Dodge et al., 2002). Osnovni aspekti ovog koraka koji su bili predmet proučavanja većeg broja istraživanja su: broj generisanih alternativa (koliko mogućih reakcija dete može da produkuje); sadržaj generisanih alternativa i redosled pristupanja određenim alternativama (prema: Crick & Dodge, 1994). Odabir (selekcija) odgovora je krajnja tačka u modelu obrade socijalnih informacija i podrazumeva donošenje odluke o akciji. Nakon evaluacije svih generisanih odgovora, dete bira onaj koji je najbolje ocenjen i sprovodi ga u ponašanju. I ovde postoji nekoliko različitih akcija koje su prepoznate kao odvojeni kognitivni procesi (Crick&Ladd, 1990): evaluacija strategije (koja podrazumeva procenu kvaliteta socijalnog ponašanja s obzirom na određene dimenzije - npr.ljubaznost, asertivnost, prijateljsko ponašanje, itd); razmatranje  mogućih ishoda socijalnih ponašanja (tj. očekivanje ishoda koje podrazumeva vezu između strategije (uzroka) i verovatnog efekta (ishoda); percepcija samoefikasnosti (poverenje u sopstvenu sposobnost da se primeni odabrana strategija); c) procena prikladnosti pojedinih strategija (moralna prihvatljivost ponašanja).

Način ispitivanja generisanja mogućih odgovora najčešće podrazumeva hipotetičke priče u kojima je opisana specifična socijalna situacija (npr. konflikt sa vršnjakom), a zadatak ispitanika je da opiše sve moguće reakcije na datu situaciju kojih može da se seti, a zatim se svi dobijeni odgovori svrstavaju u određene kategorije (npr. izbegavanje, agresivno ponašanje, kompromis, itd..). Način ispitivanja selekcije odgovora podrazumeva da dete odabere jedan odgovor (od svih generisanih alternativa u prethodnom koraku) za koji bi se najverovatnije odlučio u realnoj situaciji. 

Istraživanja povezanosti konstrukcije alternativnih odgovora i odabira reakcije sa socijalnom adaptacijom    

Istraživanja su najmanje pažnje posvećivala ovim koracima i njihovoj vezi sa socijalnom adaptacijom (Crick & Ladd, 1990; Fontaine et al., 2002), a istraživanja koja su i imala ove procese u svom fokusu, uglavnom su se bavila njihovom povezanošću sa agresivnim ponašanjem kod dece. 

Tako naprimer, kada je u pitanju generisanje odgovora na socijalni stimulus, istraživanja ukazuju na to da odbačena i agresivna deca imaju limitirane repertoare iz kojih selektuju neki odgovor na specifični socijani stimulus (Pettit et al., 1988; Asarnow & Callan, 1985; Dodge et al., 1986; Slaby& Guerra, 1988; Spivak, Platt, & Shure, 1976, prema: Crick&Dodge, 1994). Takođe je dokazano da odbačena deca generišu strategije koje su neodređene, neefikasne ili irelevantne (Asher et al., 1980; Pettit et al., 1988; Rubin et al., 1982, prema: Crick&Dodge, 1994), i to u širokom dijapazonu  socijalnih situacija (konfliktne situacija, uključenje u grupu vršnjaka, iniciranje prijateljstava, itd.. - Asarnow & Callan, 1985; Deluty,1981; Dodge et al, 1986; Pettit et al., 1988; Richard & Dodge, 1982, prema: Crick&Dodge, 1994).

 U istraživanjima u kojima je socijalna adaptacija definisana kroz prosocijalno ponašanje, utvrđena je pozitivna  korelacija između prosocijalnog ponašanja i ukupnog broja odgovora koji deca mogu da produkuju (Pettit et al., 1988), kao i to da prosocijalna deca generišu strategije koje su asertivne i relevantne za datu situaciju (Deluty, 1981; Dodge et al, 1986; Pettit et al., 1988, prema: Crick & Dodge, 1994). Povučena, socijalno izolovana deca generišu submisivne i manje agresivne strategije kao odgovor na konfliktne situacije, a takođe su češće navode opciju traženja pomoći od odraslih (Deluty, 1981; Rubin, 1982, prema: Crick&Dodge, 1994). 

Tako je dokazano u više navrata da agresivna deca  evaluiraju agresivne strategije pozitivnije od neagresivnih vršnjaka (Crick & Werner, 1998; Crick & Dodge, 1994; Erdley & Asher, 1996: Quiggle et al., 1992); da su sigurnija u to da će agresivnim ponašanjem ostvariti neku opipljivu korist, tj. da će ono dovesti do pozitivnih ishoda (Perry et al, 1986, prema: Crick&Ladd, 1990; Deluty, 1983; Guerra & Slaby, 1989; Kennedy &  Perry, 1993; Lochman & Dodge, 1994, prema: Fontaine et al., 2002), kao i da agresivno ponašanje smatraju moralno prihvatljivijim (Fontaine et al., 2002). Hol i saradnici (Hall et al., 1998) su na uzorku agresivne i neagresivne dece uzrasta između 10 i 15 godina ispitivali očekivanje ishoda agresivnog ponašanja. Ispitanici su imali zadatak da zamisle svoj agresivni odgovor na socijalnu situaciju,  i zatim da procene šta bi bio najverovatniji ishod te situacije: kazna, kajanje ili neka socijalna korist (social benefit). Agresivna deca su u odnosu na neagresivne vršnjake mnogo češće navodila socijalnu korist od agresivnog ponašanja (npr. poštovanje ostalih članova grupe). 

Slično važi i za odbačenu decu: oni takođe agresivne strategije evaluiraju pozitivnije od svojih vršnjaka, ali, za razliku od  agresivne dece ipak ne smatraju da će one dovesti do pozitivnih ishoda (Crick & Ladd, 1990). Krikova i Led (Crick&Ladd, 1990) su utvrdili da se odbačena deca više fokusiraju na instrumentalne ishode nego na relacione ishode interakcije. Autori dalje obrazlažu ovaj podatak time da odbačenoj deci nedostaje svesnost o uticaju njihovog ponašanja na druge, ili pak relacione ciljeve ne smatraju u toj meri važnim kao neke druge. Kada je u pitanju percepcija samoefikasnosti, važi da je razlog nekompetentnog ponašanja socijalno neadaptirane dece upravo nedostatak osećanja sigurnosti za performansu adekvatnih ponašanja (Wheeler & Ladd, 1982). 

2.5. Kritički osvrt na model obrade socijalnih informacija i mogućnosti proširenja

Kao osnovne karakteristike predloženog modela (i kao prednosti u odnosu na ostale) autori  izdvajaju sledeće: reformulisani model obrade socijalnih informacija (Crick&Dodge, 1994) je ponudio teoriju "on line" procesa obrade informacija, tako da je jedna od prednosti modela nad kognitivno strukturalnim teorijama kao (npr.Pjažeova) postojanje direktnije veze sa izvođenjem koraka (eng."performance") u realnom vremenu. Međutim, koraci u modelu su opisani na tako visokom konceptualnom nivou da autori smatraju da je njihovo "prevođenje" na neuralne procese postaje gotovo nemoguće. Prethodni model (Dodge, 1986) pretpostavljao je sekvencijalnu strukturu opisanih koraka (npr.odabir ciljeva pati proces interpretacije, koji s druge strane, sledi iza procesa dešifrovanja signala, itd). Krikova i Dodž (Crick&Dodge, 1994) se pozivaju na istraživanja koja su ustanovila da se obrada informacija događa u nekoliko simultanih paralelnih pravaca (Rumelhart, McClelland, 1986; prema Crick, Dodge, 1994) i sugerišu da je ispravnije pretpostaviti da je proces obrade socijalnih informacija  konstantno na snazi, i da pojedinac stalno prolazi kroz sve opisane korake (npr. socijalni signali se interpretiraju dok traje proces dešifrovanja, a proces procene tuđeg ponašanja nastavlja da traje i dok se bira neka od alternativnih odgovora, i sl.). Autori takođe ističu da obrada nekog stimulusa prati vremenski određenu linearnu sekvencu (npr. od provokacije od strane vršnjaka kao stimulusa do povlačenja kao odgovora na stimulus se prolazi redom kroz sve opisane korake), iako postoje povratne veze između svih koraka. Stoga oni zaključuju da sekvencijalni opis koraka ipak ima veliku heurističku vrednost za razumevanje obrade jednog specifičnog stimulusa. 

Jedna od čestih kritika upućenih modelima socijalne obrade informacija bila je da potcenjuju ulogu razvoja. Jedan od faktora koji je tome doprineo je i taj da ovi modeli nemaju korene u razvojnim teorijama, već u onim kojima takođe nedostaje razvojni fokus - teorijama koje su konstruisali socijalni psiholozi (teorija atribucije) i kognitivni psiholozi (teorija odluke i teorija obrade informacija). S druge strane, ovi modeli su inicijalno formulisani sa ciljem razumevanja varijacija  u socijalnom ponašanju (npr.individualnih razlika u agresivnom ponašanju), a ne u skladu sa razvojnim ciljevima (prema: Crick & Dodge, 1994). Autori opisanog modela ne umanjuju važnost ove veze, iako ona nije bila centralni fokus ovih istraživanja. Oni sugerišu unapređenje postojećeg modela u razvojni model obrade socijalnih informacija, pitajući se šta je to u procesu obrade informacija što je podložno promeni sa uzrastom (Crick & Dodge, 1994). Dve osnovne razvojne promene koje su identifikovane su: a) razvoj kognitivnih veština (npr. sticanje novih znanja, poboljšanje kapaciteta/sposobnosti pažnje i drugih mentalnih veština) i b) povećanje kapaciteta, tj. brzine procesuiranja informacija (Miller, 1989, prema: Crick & Dodge, 1994). Kada je u pitanju  razvoj kognitivnih veština, misli se prvenstveno na to da sa uzrastom deteta raste i  njegovo iskustvo u socijalnim situacijama, a samim tim se dešavaju i promene unutar struktura socijalnog znanja. Ove transformacije su po prirodi i kvantitativne (razvoj većeg broja strategija kao reakcije na socijalne stimuluse) i kvalitativne (sve veštija primena strategija – prema: Crick & Dodge, 1994). I drugi aspekti socijalnog znanja se menjaju sa uzrastom, uključujući i znanja o: a) socijalnim ishodima (porast količine informacija o mogućim konsekvencama određenih ponašanja); b) socijalnim ciljevima (rastuća svesnost o mogućim ciljevima unutar socijalnih interakcija); c) namerama drugih ljudi; d) razlozima socijalnih događanja (povećanje količine informacija o mogućim uzrocima događaja i povećanje znanja o vezama između određenih ponašanja i reakcija na ta ponašanja); i e) prikladnosti određenih socijalnih ponašanja (prema: Crick&Dodge, 1994, str. 80). Kada je pažnja u pitanju, istraživanja pokazuju da sa uzrastom, deca postaju veštija u detektovanju suptilnijih aspekata stimulusa i da obraćaju sve veću pažnju na relevantne aspekte ponuđenih stimulusa (Gibson & Spelke, 1983; Higgins & Turnure, 1984, prema Crick & Dodge, 1994). Krikova i Dodž iznose sledeće hipoteze u vezi sa uzrasnom promenom pažnje: a) povećava se tačnost interpretacije socijalnih signala; b) povećava se efikasnost i brzina (jer se vreme ne gubi na obradu irelevantnih informacija); c) povećava se kompleksnost obrade socijalnih informacija (jer se u obzir uzimaju i suptilniji aspekti socijalnih signala, tj. oni manje očigledni). (Crick & Dodge, 1994, str. 80). 

Interesantna je još jedna razvojna promena  koju naglašavaju autori. Naime, radi se o povećanju rigidnosti obrazaca ponašanja stečenih u procesu obrade socijalnih informacija (uključujući i adaptivne i maladaptivne obrasce). Većina razvojnih teorija daje centralno mesto ranom iskustvu u kreiranju i oblikovanju latentnih mentalnih struktura (kao npr. untrašnji radni modeli) i "objektivu" koji dete koristi snalazeći se u socijalnom svetu. Ove rano stvorene mentalne strukture zauzvrat oblikuju buduće socijalne interakcije i  utiču na obradu socijalnih informacija. Autori pretpostavljaju da rana iskustva u socijalizaciji deteta postavljaju vrstu "putanje" kojom se dete kreće, tako da one vremenom postaju automatske i "utabane", tj. sve efikasnije; ali isto tako, paradoksalno, postaju sve rigidnije i otpornije na promenu (Crick i Dodge, 1994, str.81).  

Ipak, jedan od najvećih nedostataka modela obrade socijalnih informacija (i po rečima samih autora) je taj što afektivni činioci nisu integrisani u njega. Iako su kognitivni i afektivni aspekti ličnosti snažno isprepletani, malo je istraživačkih poduhvata koji ih objedinjuju u svojim osnovnim postavkama.  Kako je još Pjaže primetio "kognicije i afekti su dve strane istog novčića, gde afektivni činioci predstavljaju gorivo koje pokreće motor, ali pritom ne menja njegovu strukturu" (Piaget, 1981, prema: Lemerise, Arsenio, 2000). Emocije čine osnovne elemente socijalnih interakcija tokom celog života, determinišući njihov smisao.  

Neki istraživači smatraju da je uloga emocija da alarmiraju pojedinca da obrati pažnju na važne aspekte situacije i obezbede direkciju za kognitivne procese i adaptivno ponašanje  (Campos et al, 1994). Nastojeći da pojačaju eksplanatornu moć modela obrade socijalnih informacija, Limerajz i Arsenio (Lemerise, Arsenio, 2000) proširuju model Krikove i Dodža (Crick&Dodge, 1994) koji uključuje i kognitivne i afektivne činioce. Tako naprimer ovi autori smatraju da latentne mentalne strukture nisu sačinjene samo iz prošlih iskustava koji se sećamo na kognitivnom nivou, već uvek uključuju i emocionalnu komponentu. Takođe, u procesu interpretacije socijalnih signala, kao važan izvor informacija moraju se uzeti i emocionalni signali koje osoba mora da prepozna i tačno interpretira. Uopšteno, autori smatraju da individualne razlike u emocionalnoj regulaciji i opštoj emocionalnosti deteta mogu uticati na svaki pojedinačni korak obrade socijalnih informacija. Očekuje se da će deca slabo razvijenih sposobnosti emocionalne regulacije i visoke emocionalnosti biti slabiji u procesu obrade socijalnih informacija (Eisenberg et al., 1997). Tako naprimer, emocionalno stanje deteta može uticati na odabir ciljeva: osećanje besa kod dece često utiče na odabir instrumentalnih ciljeva  (Lemerise et al., 1998,  prema: Lemerise & Arsenio, 2000). Isto tako, emocionalni signali mogu uticati na odabir ciljeva (pozitivni emocionalni signali podstiču afilijativne ciljeve – Sroufe et al., 1984, prema: Lemerise & Arsenio, 2000). Slično tome, ako je intenzitet emocija previsok, a dete nema dobro razvijene emocionalno regulatorne strategije, ono često biva preplavljeno, i shodno tome, sklono odabiru izbegavajućih ili hostilnih ciljeva kako bi umanjilo nivo averzivnih emocija (Eisenberg & Fabes, 1992; Saarni, 1999). Takođe, nedostatak tehnika regulacije emocija može da ometa  proces generisanja alternativa (jer je dete fokusirano na sebe); odabir adekvatne reakcije u datoj situaciji, kao i izražavanje emocija u skladu sa situacijom (Petrović, 2005; Petrović i Zotović, 2007a).
Sličan koncept ponuđen je i ranije od nekih drugih autora, koji su pokušali da objasne socijalnu prirodu emocija, tj. da ukažu na značaj emocija u socijalnom kontekstu. Tako  Sarnijeva (Saarni, 1999) određuje emocionalnu kompetenciju  kao demonstriranu ličnu efikasnost u društvenim interakcijama koje uključuju emotivnu razmenu. Pod efikasnošću ona podrazumeva mogućnosti i sposobnosti kojima pojedinci raspolažu u postizanju željenih ciljeva, a kada se ovaj pojam primeni na socijalne interakcije koje uključuju emocije (emotivnu razmenu), to znači da ljudi reaguju emocionalno, ali istovremeno i strateški primenjuju svoje znanje o emocijama i svoju emocionalnu izražajnost u odnosima sa drugima. Uz pomoć pojma "emocionalna kompetencija" određujemo koja su to emocionalna umeća   potrebna ljudima da stupe u odnos sa svojom okolinom, a da iz njih profitiraju u smislu bolje kontrole emocija, povećanog samopouzdanja i rezilijencije u stresnim situacijama.  (Saarni, 1999).  Kao najrelevantije emocionalne kompetencije navode se razumevanje emocija, emocionalna regulacija i empatija (Petrović i Mihić, 2009; Petrović, 2005; Petrović, 2008)

